《结夏西山诸佛刹效初盛体为排律十首 其二》
明代·胡应麟

玉镜悬高座，金轮压大荒。国疑游净乐，山似踏清凉。

殿吐祥云色，窗含慧日光。虹霓行画壁，牛女宿雕梁。

一钵携千界，孤灯现十方。袈裟晨灿烂，𣄢盖暮飞扬。

夹户杉松丽，捎檐桂柏香。灵花芬别院，苦竹翳回廊。

马为驮经白，龙因听法苍。足三禽是使，牙六象称王。

那叱狞牙动，修罗恚目张。腰疑天女细，爪忆梵流长。

几夜眠风穴，经年事石霜。昙摩聊示寂，普化旧徉狂。

浩瀚游秦论，圆通入洛章。津梁如可涉，拂袖上慈航。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。